# Predkladacia správa

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a  ktorým sa menia a dopĺňajú niektoré zákony (ďalej len „návrh zákona“) podľa bodu B.9 uznesenia vlády Slovenskej republiky č. 177 z 7. apríla 2021 a úlohy č. 13 v mesiaci jún Plánu legislatívnych úloh vlády Slovenskej republiky na rok 2022.

Návrhom zákona sa do právneho poriadku Slovenskej republiky transponujú požiadavky smernice Európskeho parlamentu a Rady (EÚ) 2020/2184 zo 16. decembra 2020 o kvalite vody určenej na ľudskú spotrebu (prepracované znenie) (ďalej len „smernica (EÚ) 2020/2184“).

Smernica (EÚ) 2020/2184 výrazným spôsobom mení prístup k dodávaniu pitnej vody. Zohľadnením nových iniciatív, dohovorov a záväzných dokumentov rozširuje oblasť pôsobenia pôvodnej smernice (EÚ) 2020/2184 aj na prístup k vode.

V návrhu zákona sa orgánom štátnej správy podľa ich pôsobnosti dopĺňajú kompetencie a povinnosti, ktorých cieľom je chrániť zdravie spotrebiteľov pred rizikami z používania pitnej vody s nevyhovujúcou kvalitou, odstraňujú sa nedostatky, ktoré vyplynuli z aplikačnej praxe orgánov verejného zdravotníctva a s ohľadom na zvyšujúci sa počet legionelóz sa dopĺňajú základné požiadavky na teplú vodu.

V nadväznosti na návrh zákona predloží Ministerstvo životného prostredia Slovenskej republiky návrh nového všeobecne záväzného právneho predpisu k zákonu č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon), ktorým sa ustanovia podrobnosti posúdenia rizika a riadenia rizika v súvislosti s plochami povodia pre miesta odberu vody určenej na ľudskú spotrebu. Upraví aj ďalšie všeobecne záväzné právne predpisy k zákonu č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach.

Vzhľadom na rozsah zmien v návrhu zákona sa zruší vyhláška č. 247/2017 Z. z., ktorou sa ustanovujú podrobnosti o kvalite pitnej vody, kontrole kvality pitnej vody, programe monitorovania a manažmente rizík pri zásobovaní pitnou vodou. Táto vyhláška sa nahradí novým všeobecne záväzným právnym predpisom.

Z dôvodu optimalizácie procesov verejného zdravotníctva, zníženia podnikateľského zaťaženia  sa v súlade s uznesením vlády SR č. 79 z 2. februára 2022 ruší povinnosť prevádzkovateľa zariadenia spoločného stravovania vypracovať a predložiť prevádzkový poriadok regionálnemu úradu verejného zdravotníctva.

Návrhom zákona sa do právneho poriadku Slovenskej republiky aplikuje nariadenie komisie (EÚ) 2020/1149, ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o diizokyanáty, v časti týkajúcej sa odbornej prípravy osôb exponovaných pri práci diizokyanátom. Používanie chemických látok alebo zmesí s obsahom diizokyanátov v priemyselných odvetviach predstavuje významné riziko pre zdravie ľudí z dôvodu, že spôsobujú profesionálne ochorenia dýchacích ciest a profesionálne kožné ochorenia.

Návrhom zákona sa ďalej ustanovujú podmienky na výkon činnosti plavčíka, ktorými sú vek minimálne 18 rokov a povinnosť absolvovať akreditovaný kurz prvej pomoci.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania a jeho vyhodnotenie je súčasťou predloženého materiálu.

Návrh zákona sa predkladá na rokovanie s rozporom s Ministerstvom financií Slovenskej republiky.